Diari Oficial de la Generalitat Valenciana


Sumari del DOGV 4738, del 23-04-2004 (2004/3257)

RESOLUCIÓ de 17 de febrer de 2004, del director del Centre de Desenvolupament Marítim, relativa a la sol·licitud de concessió administrativa per a l'explotació de grua en el port formulada per Andrés Riveros Hinojosa.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4738

Data del DOGV
:   23-04-2004

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2004/3257


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 17 de febrer de 2004, del director del Centre de Desenvolupament Marítim, relativa a la sol·licitud de concessió administrativa per a l'explotació de grua en el port formulada per Andrés Riveros Hinojosa. [2004/X3257]
  
Atesa la sol·licitud formulada per Andrés Eduardo Riveros Hinojosa, de concessió administrativa per a l'explotació de grua en el port d'Altea.
  
Sol·licitada la documentació necessària per a la tramitació de l'expedient, es va aportar al seu dia, i amb data 11 de novembre de 2003 s'adjunten els certificats actualitzats d'Hisenda estatal i autonòmica i la Seguretat Social.
  
Vist l'informe favorable emés pel Servici d'Explotació i Conservació de Ports pel qual es proposa que s'atorgue la concessió administrativa sol·licitada on s'indica, entre altres aspectes:
  
?La grua se situa al costat de la rampa de varada de la zona de carena existent dins de l'espai destinat als amarratges esportius d'ús públic del port d'Altea.
  
La grua és giratòria fixa i té una capacitat de 6,3 t. Consta d'una columna fixa, ancorada per la base, sobre la qual gira la ploma, de tipus gelosia, per mitjà d'un joc de rodaments que permet cobrir un arc complet de 360º.
  
En l'actualitat no es presta el servici de varada i d'avarada per mitjà de grua a causa fonamentalment de la impossibilitat, per part del personal destinat en el port d'Altea, d'atendre i prestar un servici de qualitat, justificat pel volum de treball que es genera en l'esmentat port.
  
Com a conseqüència d'açò, hi ha un col·lectiu d'usuaris, fonamentalment els usuaris dels amarratges esportius d'ús públic, que davant de la necessitat de varar o d'avarar l'embarcació opten, o bé per realitzar estes labors amb els seus propis mitjans a través de la rampa de varada i amb mínimes condicions de seguretat, o bé per encarregar estos treballs en les instal·lacions del Club Nàutic d'Altea amb el consegüent cost afegit.
  
El sol·licitant ha presentat un reglament d'explotació i un projecte de tarifes que justifiquen la viabilitat de la sol·licitud.
  
Els horaris marcats per a la prestació del servici d'utilització de grua són: de dilluns a dissabte, de 9 h a 13 h i de 16 h a 19 h, i hi ha la possibilitat d'adaptar este segons la demanda del sector.
  
Les tarifes que s'han aplicar es concreten en: varada o avarada: 4,81 euros/m eslora; suspensió: 4,81 euros/m eslora (període < œ hora). En estos dos casos sense incloure l'IVA.
  
Estes tarifes incrementaran un 20% els servicis prestats fora de l'horari establit.
  
Les tarifes s'incrementaran d'acord amb l'IPC anual.
  
D'altra banda, el peticionari no preveu la necessitat d'emmagatzemar els mitjans auxiliars necessaris per a la correcta utilització de la grua per la qual cosa en cas d'atorgar-se la concessió sol·licitada s'haurà d'exigir l'establiment d'un mòdul prefabricat que servisca de depòsit de mitjans auxiliars?.
  
De conformitat amb el que disposa l'article 146 del reglament per a l'execució de la Llei de Costes, es va sotmetre la sol·licitud a informació pública per termini de vint dies, durant el qual no es van presentar al·legacions.
  
Sol·licitat l'informe a l'Ajuntament d'Altea, amb data 9 de desembre de 2003 es rep este amb caràcter favorable.
  
Amb data 17 de desembre de 2003 es va dictar resolució de sotmetiment de condicions en què podria atorgar-se la concessió de referència, i s'accepten estes per mitjà d'escrit de data 22 de gener de 2004, i s'ha depositat la fiança amb data 12 de febrer de 2004.
  
Fent ús de les atribucions que concedix al director del Centre de Desenvolupament Marítim l'article 16 del Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
Atorgar a Andrés Riveros Hinojosa la concessió administrativa per a l'explotació de grua en el port d'Altea; de conformitat amb les condicions que s'indiquen en els plecs inserits a continuació:
  
1. Termini
  
Esta concessió s'atorga, per termini improrrogable de cinc anys, a partir del dia següent de la notificació de l'atorgament de la concessió, prorrogables anualment a la tàcita fins a un màxim de deu anys, inclòs el lustre inicial, i es deixa fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració.
  
2. Transmissibilitat
  
La present concessió és transmissible per actes inter vivos amb autorització prèvia de l'autoritat portuària i s'entén que qui se subrogue en els seus drets assumirà també les obligacions que s'imposen en esta concessió.
  
L'autoritat portuària podrà exercir els drets de tempteig i retracte en els termes legalment prevists.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i és, per tant, necessària l'autorització expressa a què es referix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que supose substitució dels socis o accionistes que ho foren en el moment de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'autoritat portuària.
  
3. Gravamen
  
La constitució d'hipoteques i altres drets de garantia sobre la concessió haurà de ser autoritzada per l'autoritat portuària.
  
4. Ús i explotació
  
La grua s'entrega per a la seua explotació en perfecte estat de funcionament i amb tots els mitjans auxiliars necessaris per a la correcta utilització.
  
L'emmagatzematge d'estos per a la seua salvaguarda es realitzarà en un mòdul prefabricat de dimensions 2 x 2 m que el concessionari ha d'instal·lar en els voltants de la zona de treball de la grua, i el disseny del qual serà aprovat per l'enginyer tècnic director de l'Àrea d'Alacant Centre.
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en este executades a usos distints dels expressats.
  
5. Assegurança
  
El concessionari estarà obligat a contractar una assegurança de responsabilitat civil amb una cobertura mínima de cent cinquanta mil euros (150.000 euros).
  
6. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'esta abans del venciment.
  
A l'efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades en els termes establits en la Llei de Ports.
  
En esta valoració no es tindran en compte les obres realitzades pel concessionari sense autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut indicats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deterioració d'este, llevat que l'administració decidisca també el seu rescat.
  
Si les obres es trobaren deteriorades, l'administració determinarà el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. El seu import es rebaixarà de la taxació, i la diferència que resulte serà la quantitat que es pague al concessionari.
  
Realitzada l'entrega a l'autoritat portuària dels béns rescatats, es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
7. Impostos i fiances
  
Dins del termini d'un mes, comptador a partir del coneixement de la resolució d'atorgament pel concessionari, este pagarà l'import corresponent a l'impost sobre transmissions patrimonials i actes jurídics documentats, de conformitat amb al Reial Decret Legislatiu 1/93, de 24 de setembre.
  
Amb anterioritat a l'atorgament de la concessió, el concessionari haurà de consignar en la Tresoreria de la Generalitat, del compliment de la qual donarà a conéixer a esta administració una fiança d'explotació, per import de sis mil set-cents seixanta-set euros amb trenta-cinc cèntims (6.767,35 euros) en metàl·lic o en aval bancari.
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que estos incompliments puga ocasionar.
  
Si l'administració executara parcialment o totalment la fiança, el concessionari quedaria obligat a completar-la o reposar-la en el termini d'un mes comptador a partir de la notificació de la disminució del seu import.
  
La fiança d'explotació s'actualitzarà cada cinc anys en proporció a la variació experimentada per l'Índex general de Preus al Consum per al conjunt nacional total (IPC) durant eixe període.
  
La fiança d'explotació serà tornada a l'acabament del termini concessional si no existira responsabilitat per incompliment de les obligacions de què respon.
  
L'incompliment d'esta obligació serà causa de caducitat de la concessió.
  
8. Replantejament i projecte de construcció
  
Les obres s'executaran d'acord amb el projecte tècnic a què es fa referència en les condicions particulars i en el termini que en estes s'indica.
  
El concessionari sol·licitarà per escrit, amb la suficient antelació perquè les obres puguen començar dins del termini, el replantejament d'estes, que practicarà l'enginyer director del port i el personal auxiliar a les ordes d'este, amb assistència de l'interessat, i s'alçarà acta i pla en què es consignarà la superfície ocupada, que serà sotmesa al director general d'Obres Públiques per a la seua aprovació, si procedix.
  
Quan el projecte presentat pel concessionari tinga caràcter de bàsic, abans del replantejament de les obres, i en tot cas, i en el termini de dos mesos, des del coneixement de l'adjudicació de la concessió, el concessionari haurà de presentar el projecte de construcció.
  
Este projecte de construcció serà examinat pels servicis tècnics per a comprovar que és prou complet i no altera el projecte bàsic sotmés a informació pública. Si els dits servicis estimen que el projecte és incomplet, el concessionari haurà de completar-lo degudament en el termini que a l'efecte se li concedisca.
  
En el cas que el projecte de construcció diferisca substancialment del projecte bàsic sotmés a informació pública, l'administració podrà adoptar alguna de les decisions següents:
  
a) Obligar el concessionari perquè adapte el projecte de construcció al bàsic.
  
b) Sotmetre el projecte de construcció a informació pública i als tràmits pertinents per a la modificació de les concessions.
  
La concessió no produirà efectes fins que esta administració no done la seua conformitat al projecte de construcció.
  
Si transcorregut el termini assenyalat en les condicions particulars per al començament de les obres, estes no s'hagueren iniciat per causes no justificades, segons el parer de l'autoritat portuària, esta declararà la caducitat de la concessió, i quedarà al seu favor la fiança de construcció. En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organisme públics, les llicències, els permisos i altres autoritzacions necessàries, podrà renunciar a la concessió, en este cas se li tornarà la fiança de construcció.
  
En tot cas, el concessionari podrà sol·licitar la pròrroga del termini establit per a l'inici de les obres que serà atorgada per l'autoritat portuària sempre que existisquen raons que justifiquen la demora en la iniciació de les obres.
  
9. Reconeixement de les obres
  
Acabades les obres el concessionari sol·licitarà per escrit a la direcció tècnica del port el reconeixement d'estes, que es practicarà amb assistència d'este i de l'interessat, i s'alçarà acta que serà elevada al director general d'Obres Públiques, per a la seua aprovació, si procedix.
  
En l'acta s'arreplegarà la superfície exacta ocupada per la concessió, a la qual s'aplicarà el cànon a què es fa referència en la condició 14a.
  
10. Vigilància de les obres
  
Les obres estaran sota la inspecció i la vigilància del director tècnic del port i no seran obstacle al pas per a l'exercici de la vigilància litoral, i el concessionari està obligat a conservar-les en bon estat i no podrà, igual que el terreny, arrendar-les ni destinar-les a usos distints que els expressats.
  
11. Inspecció de l'execució
  
L'administració podrà inspeccionar en tot moment l'execució de les obres, per a comprovar si estes s'ajusten al projecte segons el qual s'ha atorgat la concessió. Si apreciara l'existència de desviacions en relació amb este, podrà aprovar el reconeixement de les obres quan estime que la modificació no altera substancialment la concessió, ni requerix una nova informació pública, o tramitar la seua legalització per mitjà del procediment corresponent, o disposar que les obres s'ajusten al projecte autoritzat. En este últim supòsit, si el concessionari no ho fera en el termini que se li indique, es procedirà a la incoació d'expedient de declaració de caducitat de la concessió.
  
12. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres seran a càrrec del concessionari.
  
13. Altres autoritzacions
  
L'atorgament d'esta concessió no eximix el titular de l'obtenció de les llicències, els permisos i les autoritzacions que siguen legalment exigibles, ni del pagament dels impostos que li són d'aplicables, i s'inclou l'impost sobre béns immobles, o el que legalment el substituïsca.
  
14. Renúncia
  
Si l'interessat desistira de la petició o renunciara al títol, perdrà la fiança o les fiances constituïdes. A més, excepte decisió contrària de l'administració, estarà obligat a alçar les obres i instal·lacions a costa seua, i deixarà el terreny de la concessió lliure de tota ocupació, en el termini que se li assenyale.
  
15. Cànon
  
El titular de la concessió, de conformitat amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a pagar a la Generalitat Valenciana les quantitats següents:
  
a) Cànon per aprofitament de superfícies: mil tres-cents quaranta-cinc euros amb huitanta-nou cèntims (1.345,89 euros/anys), pagadors per semestres avançats, després de la liquidació prèvia que esta administració li practicarà, a raó d'11,31 euros/m²/any en una superfície de 119 m².
  
b) Cànon per resultat de l'explotació per al concessionari: cinc mil cinc-cents euros/any (5.500 euros/any).
  
Total cànon anual: 6.845,89 euros.
  
L'import assenyalat no inclou l'IVA o qualsevol altre impost que s'aplique.
  
El dia 1 de gener de cada any, el cànon podrà ser revisat i s'aplicaran les variacions registrades en l'índex de preus al consum de l'any anterior, d'acord amb l'Institut Nacional d'Estadística.
  
Igualment la quantia del cànon estarà subjecta a actualització de conformitat amb les disposicions legals que respecte d'això es dicten amb caràcter general per la Generalitat Valenciana.
  
El cànon es pagarà per semestres avançats, després de la liquidació prèvia que esta administració li practicarà.
  
El període de pagament voluntari serà d'un mes des de la notificació de la liquidació corresponent.
  
Si no es fa efectiu el pagament en període voluntari podrà procedir-se al cobrament per la via de constrenyiment en la forma reglamentàriament establida.
  
L'impagat del cànon durant dos semestres consecutius serà causa de caducitat de la concessió.
  
16. Obligació de conservació i manteniment
  
El concessionari està obligat a conservar i mantindre les obres i els terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzarà al seu càrrec els treballs de conservació i manteniment i totes les reparacions que siguen necessàries per a això.
  
17. Efectes reversió
  
Quan per venciment del termini concessional es produïsca la reversió, s'extingiran automàticament, sense necessitat de declaració expressa, els drets reals o personals que pogueren posseir terceres persones sobre el domini públic concedit i les obres i les instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga entendre's de cap manera que la reversió implica la successió d'empresa prevista en l'article 44 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'autoritat portuària siga l'empresari principal de l'activitat realitzada pel concessionari, als efectes de l'article 42 del dit Text Refós.
  
Acabat el termini concessional, revertiran al domini públic estatal els terrenys, les obres i les instal·lacions objecte de la concessió, i està obligat el concessionari, a càrrec seu, a la demolició i a la retirada de les dites obres i instal·lacions, parcialment o totalment, fins i tot amb reposició del terreny a l'estat anterior, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i les instal·lacions, procedix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada segons el que establix l'anterior condició 9, sempre que no estiguen units de manera fixa a l'immoble i amb això no es produïsca trencament ni deterioració d'este, si l'administració no decidix també la seua adquisició.
  
18. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny a l'estat anterior o, en el cas que l'administració haguera optat pel manteniment de les obres i les instal·lacions, l'estat de conservació d'estes, i s'especificaran els deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que s'ha d'executar a càrrec seu en el termini que se li assenyale.
  
19. Sancions
  
L'incompliment total o parcial de les condicions i les prescripcions imposades en la concessió donarà lloc a la incoació del corresponent expedient sancionador, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
20. Caducitat
  
Serà causa de declaració de caducitat d'esta concessió, a més de les previstes legalment, l'incompliment de les obligacions descrites en este plec.
  
La declaració de caducitat suposarà la pèrdua de la fiança o les fiances constituïdes, i pot portar aparellada, a criteri de l'administració, la demolició, la retirada de les obres i les instal·lacions, parcial o total, a càrrec del concessionari, fins i tot amb reposició del terreny a l'estat anterior, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que hi escaiga, d'acord amb el que disposa l'anterior condició.
  
21. Inscripció en el registre de la propietat
  
Si el concessionari inscriguera la concessió en el registre de la propietat, haurà de facilitar a l'administració el certificat acreditatiu de la dita inscripció.
  
Extingida la concessió el concessionari sol·licitarà la cancel·lació de la inscripció i donarà compte d'això a l'administració concedent.
  
22. Execució subsidiària
  
Quan el concessionari que hi estiga obligat no porte a terme les accions que li ordene l'administració, en aplicació de les condicions corresponents, esta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, en podrà procedir a l'execució subsidiària, i l'import de les despeses, com també dels danys i dels perjuís, són a càrrec del concessionari.
  
Esta resolució no posa fi a la via administrativa, i contra la qual es pot interposar recurs d'alçada davant del secretari autonòmic d'infraestructures, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que s'estime oportú.